РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/145-19

14. јун 2019. године

Б е о г р а д

ЗАПИСНИК

33. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 12. ЈУНА 2019. ГОДИНЕ

Седница је почела у 13,30 часова.

Седницом је председавао Муамер Зукорлић, председник Одбора.

Седници су присуствовали чланови Одбора: Марко Атлагић, Љубиша Стојмировић, Милетић Михајловић, Милена Бићанин, Андријана Аврамов, заменик (Владимир Орлић), Фатмир Хасани, Наташа Ст. Јовановић, Милан Кнежевић, Ђорђе Косанић, Олена Папуга, Марко Парезановић, заменик (Милан Кнежевић), Љубинко Ракоњац, заменик (Жарко Обрадовић).

Седници нису присуствовали чланови Одбора: Дубравко Бојић, Александра Јерков, Жарко Кораћ и Михајло Јокић нити њихови заменици.

Седници је присуствовао из Министарства просвете, науке и технолошког развоја Саша Лазовић, помоћник министра.

На предлог Олене Папуге, да се у предложени дневни ред уврсти и тачка „Разно“, након гласања усвојен је следећи

Д н е в н и р е д

1. Разматрање предлога за организивање јавног слушања о Предлогу закона о науци и истраживањима (бројем 011-5622/2019-1,7. јуна 2019. године), који је поднео председник Одбора Муамер Зукорлић;
2. Разно.

Пре преласка на разматрање утврђеног дневног реда, усвојен је записник са 32. седнице Одбора.

Прва тачка дневног реда: **Разматрање предлога за организивање јавног слушања о Предлогу закона о науци и истраживањима (бројем 011-5622/2019-1,7. јуна 2019. године), који је поднео председник Одбора Муамер Зукорлић;**

У вези са првом тачком дневног реда, председавајући Мумер Зукорлић је истакао да се Јавно слушање организује ради прибављања информација, стручних мишљења и разјашњења појединих питања значајних за примену предложеног акта.

Поводом ове тачке дневног реда, народни посланици Љубинко Ракоњац и Ђорђе Косанић изразилу су бојазан да ће остати врло мало времена до расписивања конкурса за доделу средстава за научне пројекте и истраживања, ако се спроведе комплетна процедура предвиђена за усвајање Предлога закона о науци и истраживањима, па ће опет морати да се примени институционално финансирање. При том би требало имати у виду и да је до сада спроведена најопсежнија расправа у вези са Предлогом закона. како је додао Ракоњац.

Осврћући се на ове примедбе, Муамер Зукорлић је напоменуо, да ће предложити да се Јавно слушање одржи већ у понедељак 17. јуна, јер је наговештено да би се Предлог закона нашао на дневном реду скупштинског заседања за дестак дана.

Јављајући се поново за реч, Марко Атлагић је пледирао да се на Јавно слушање позову и сви декани факултета, као и директори института, а такође је изнео примедбу, да у неким матичним научним одборима „седе“ једни те исти чланови дуги низ година. Посебно је указао да је ово изванредан предлог закона и да му је драго што САНУ и научни институти добијају значајно место, место које им је одувек и припадало.На крају излагања, заложиио се да се разматрају тромесечне информације о раду које Министарство просвете…редовно доставља.

Председник Одбора је у вези са тромесечним информацијама, подсетио да се оне редовно прослеђују елктронском поштом члановима Одбора.

Након завршетка дискусије и гласања, **Одбор је одлучио да се Јавно слушање о Предлогу закона о науци и истраживањима одржи у понедељак, 17. јуна 2019. године, у 14,30 часова, у Малој сали Дома Народне скупштине.**

Друга тачка дневног реда**: Разно**

Народна посланица Олена Папуга предложила је да се одржи јавно слушање на тему „Образовање на језицима националних мањина“, уз напомену да је такав предлог већ једном доставила Одбору.

**Одбор је, изјашњавајући се о овом предлогу, закључио да се након летње паузе достави такав предлог у писаној форми, уз сугестију да се у том смислу, претходно обаве додатне консултације са надлежним одборима националних савета националних мањина.**

Седница је завршена у 14,25 часова.

СЕКРЕТАР ПРЕДСЕДНИК

Драгомир Петковић Муамер Зукорлић